ധർമ്മപദം (മൂലൂർ പരിഭാഷ)

ശ്രീബുദ്ധന്റെ ധർമ്മോപദേശങ്ങളുടെ സമാഹാരമാണ് ധർമ്മപദം. പാലി ഭാഷയിൽ രചിക്കപ്പെട്ട ഈ കൃതി മൂല ഭാഷയിൽ നിന്നും നേരിട്ട് മലയാളത്തിലേക്ക് സരസകവി മൂലൂർ പരിഭാഷപ്പെടുത്തുകയാണ് ചെയ്തത്.  സഹോദരൻ അയ്യപ്പനായിരുന്നു ഇതിന് അദ്ദേഹത്തെ പ്രേരിപ്പിച്ചത്. 1925 ൽ പൂർത്തിയാക്കിയെങ്കിലും 1931 ൽ മരിക്കുന്നതു വരെ അത് പ്രസിദ്ധീകരിക്കാൻ അദ്ദേഹത്തിനു കഴിഞ്ഞില്ല. 1960 ൽ മകനായ പി.കെ. ദിവാകരൻ കേരള സാഹിത്യ അക്കാദമിയുടെ സാമ്പത്തിക സഹായത്തോടെയാണ് ആദ്യ പതിപ്പ് പ്രസിദ്ധീകരിക്കുന്നത്. കൊല്ലം ജനയുഗം പ്രസ്സിലായിലായിരുന്നു അച്ചടി. കൊല്ലം ശ്രീ നാരായണ കോളേജിലെ പി.കെ. രാമകൃഷ്ണൻ മാഷായിരുന്നു കവർ വരച്ചത്. സംസ്കൃത കോളേജിലെ വേദാന്തം വിഭാഗ മേധാവി പ്രൊഫസർ കെ. ബാലരാമപണിക്കരാണ് അവതാരിക എഴുതിയത്.

ഉള്ളടക്കം
ബുദ്ധമത ഗ്രന്ഥങ്ങളെ കൂട്ടായി 'ത്രിപിടകം' എന്നാണ് പറയുന്നത്. പിടകം എന്നാൽ കുട്ട എന്നർഥം. വിനയപിടകം, സൂത്രപിടകം, അഭിധർമപിടകം എന്നിവയാണ് മൂന്നു പിടകങ്ങൾ. സൂത്രപിടകത്തിൽ ദീർഘനികായം, മഞ്ജിമ നികായം, സംയുക്തിനികായം, അംഗുത്തരനികായം, ഖുദ്ദക നികായം എന്നിങ്ങനെ അഞ്ചു നികായങ്ങളുണ്ട്. ഇവയിൽ ആദ്യത്തെ നാല് നികായങ്ങളും ബുദ്ദന്റെയോ പ്രഥമശിഷ്യരുടെയോ ഭാഷണങ്ങൾ സമാഹരിച്ചിരിക്കുന്നവയാണ്. ഖുദ്ദകനികായം ബുദ്ധ ശിഷ്യരുടെ ഉപദേശങ്ങളാണ്. ബുദ്ധന്റെ ഉപദേശങ്ങൾ തന്നെ ശിഷ്യർ ലളിതവും സുഗ്രാഹ്യവുമാക്കിയിരിക്കുകയാണ് ഇതിൽ. ഈ ഖുദ്ദക നികായത്തിന് 15 ഉപവിഭാഗങ്ങളുണ്ട്. അതിൽ രണ്ടാമത്തേതാണ് ധർമപദം. 

423 പദ്യങ്ങൾ 26 വർഗങ്ങളിലായി ക്രോഡീകരിച്ചതാണ് ധർമ്മപദം. ഇത് മൂലൂർ പാലി മൂലവും സംസ്കൃത മൊഴിമാറ്റങ്ങളും ആംഗല വിവർത്തനങ്ങളുമെല്ലാം വായിച്ചൊത്തു നോക്കിയാണ് മലയാളത്തിന്റെ കിളിപ്പാട്ടിലേക്കു മൊഴിമാറ്റിയിരിക്കുന്നത്. വള്ളത്തോളിനെക്കൊണ്ട് അവതാരിക എഴുതിക്കാനായി മൂലൂർ രചന അയച്ചെങ്കിലും പാലി മൂലവുമായി ഒത്തുനോക്കാൻ താനശക്തനാണെന്നായിരുന്നു മഹാകവിയുടെ മറുമൊഴി.

യമകവർഗ്ഗം, അപ്രമാദവർഗ്ഗം, ചിത്തവർഗ്ഗം, പുഷ്പവർഗ്ഗം, ബാലവർഗ്ഗം, പണ്ഡിതവർഗ്ഗം, ആർഹതവർഗ്ഗം, സഹസ്രവർഗ്ഗം, പാപവർഗ്ഗം, ദണ്ഡവർഗ്ഗം, ജരാവർഗ്ഗം, ആത്മവർഗ്ഗം, ലോകവർഗ്ഗം, ബുദ്ധവർഗ്ഗം, സുഖവർഗ്ഗം, പ്രിയവർഗ്ഗം, ക്രോധവർഗ്ഗം, മലവർഗ്ഗം, ധർമ്മിഷ്ഠവർഗ്ഗം, മാറ്റവർഗ്ഗം, പ്രകവർഗ്ഗം, നിരയവർഗ്ഗം, നാഗവർഗ്ഗം, തൃഷ്ണാവർഗ്ഗം, ഭിക്ഷവർഗ്ഗം, ബ്രാഹ്മണവർഗ്ഗം എന്നിങ്ങനെ വിവിധ വർഗ്ഗങ്ങളിലായാണ് ഈ കിളിപ്പാട്ട് ക്രോഡീകരിച്ചിരിക്കുന്നത്.

അവലംബം

പുറം കണ്ണികൾ
 ധർമ്മപദം പരിഭാഷ
വർഗ്ഗം:വിവർത്തനങ്ങൾ
വർഗ്ഗം:ബുദ്ധിസ്റ്റ് സാഹിത്യം